पूत्र के प्रिय पार्श्वचर थे। उनके अचूक निशाने की ख्याति मैंने आते ही सुन ली थी। वे रुष्ट होकर बोले, "चिड़ियों का शिकार क्या कुछ शर्म की बात है?"
मेरा मिज़ाज भी ठिकाने पर नहीं था, इसलिए जवाब दिया, "सबके लिए नहीं, परन्तु मेरे लिए तो है! खैर! कुमार साहब, मेरी तबियत ठीक नहीं है।" कहकर मैं तम्बू में लौट आया। इस पर कौन हँसा, किसने ऑंखें मिचकाईं। किसने मुँह बनाया, सो मैंने नजर उठाकर भी नहीं देखा।
तम्बू में लौटकर मैं फर्श पर चित्त लेटा ही था और एक प्याला चाय तैयार करने का आदेश देकर एक सिगरेट पी ही रहा था कि बैरे ने आकर अदब के साथ कहा, "बाईजी आपसे मिलना चाहती हैं।" ठीक इसी बात की मैं आशा कर रहा था और आशंका भी। पूछा, "क्यों मिलना चाहती हैं?"
"सो तो मैं नहीं जानता।"
"तुम कौन हो?"
"मैं बाईजी का खानसामा हूँ।"
"बंगाली हो?"
"जी हाँ, जाति का नाई हूँ। नाम मेरा रतन है।"
"बाईजी हिन्दू हैं?"
रतन हँसकर बोला, "न होतीं तो मैं कैसे रहता बाबू?"
मुझे साथ ले जाकर और तम्बू का दरवाज़ा दिखाकर रतन चला गया। पर्दा उठाकर भीतर देखा कि बाईजी अकेली बैठी हुई प्रतीक्षा कर रही हैं। कल रात को पेशवाज और ओढ़नी के कारण मैं ठीक तौर से पहिचान न सका था, परन्तु आज देखते ही पहिचान लिया कि हो कोई; पर बाईजी हैं बंगाली की ही लड़की। बाईजी गरद की साड़ी पहने हुए मूल्यवान कार्पेट के ऊपर बैठी थीं। भीगे हुए बिखरे बाल पीठ के ऊपर फैल रहे थे। हाथों के पास पान-दान रक्खा था और सामने हुक्का। मुझे देखकर उठ खड़ी हुयीं और हँसकर सामने का आसन दिखाते हुए बोलीं, "बैठिए। आपके सामने अब और तमाखू नहीं पीऊँगी- अरे रतन, हुक़्क़ा उठा ले जा। यह क्या खड़े क्यों हैं! बैठ जाइए न!"
रतन आकर हुक़्क़ा ले गया। बाईजी बोलीं, "आप तमाखू पीते हैं, यह मैं जानती हूँ; 